Document ID: 32012R1229

A BIZOTTSÁG 1229/2012/EU RENDELETE
(2012. december 10.)
a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló 2007/46/EK európai parlamenti és tanácsi irányelv („keretirányelv”) IV. és XII. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre („keretirányelv”) (1) és különösen annak 39. cikke (2) és (3) bekezdésére,
mivel:
(1)
A 2007/46/EK irányelv valamennyi új járműre vonatkozó igazgatási rendelkezéseket és általános műszaki követelményeket tartalmazó harmonizált keretet hoz létre. Különösen az azon műszaki követelményeket meghatározó szabályozási aktusokat foglalja magában, amelyeknek a járműveknek meg kell felelniük ahhoz, hogy megkapják a járművek EK-típusjóváhagyását.
(2)
A 2007/46/EK irányelv IV. mellékletének 1. része a korlátlan sorozatban gyártott járművek EK-típusjóváhagyására vonatkozó jogszabályokat sorolja fel. A 2007/46/EK irányelv módosításai alkalmával ezt a listát is mindannyiszor aktualizálták.
(3)
A gépjárművek, az ezekhez tervezett pótkocsik és rendszerek, alkatrészek valamint önálló műszaki egységek általános biztonságára vonatkozó típus-jóváhagyási előírásokról szóló, 2009. július 13-i 661/2009/EK európai parlamenti és tanácsi rendelet (2) számos irányelv hatályon kívül helyezéséről rendelkezik. A hatályon kívül helyezett irányelveket az ENSZ Európai Gazdasági Bizottságának (ENSZ-EGB) előírásai és a Bizottság rendeletei váltották fel. E változásokat a 2007/46/EK irányelv IV. mellékletének is tükröznie kell.
(4)
A kis sorozatban gyártott járművek EK-típusjóváhagyására vonatkozó követelmények kiigazítása elengedhetetlen ahhoz, hogy a kis sorozatban gyártott járművek gyártói továbbra is értékesíteni tudjanak a belső piacon. Ezért egyszerűsített intézkedéseket kell elfogadni a típus-jóváhagyási eljárás költségeinek csökkentése céljából, mégpedig úgy, hogy mindeközben az egészség, a biztonság és a környezet magas szintű védelme is biztosított legyen.
(5)
Mivel az N1 kategóriájú járművek az M1 kategóriájú járművekéhez hasonló szerkezeti jellemzőkkel rendelkeznek, indokolt az N1 kategóriájú járművek tekintetében harmonizált műszaki követelményeket meghatározni annak érdekében, hogy az ebbe a kategóriába tartozó, kis sorozatban gyártott járműveket forgalmazni lehessen a belső piacon.
(6)
Elengedhetetlen, hogy a 2007/46/EK irányelv IV. mellékletének 1. függelékében meghatározott követelmények valamennyi új járműre vonatkozzanak. A gyártók számára azonban elegendő időt kell biztosítani ahhoz, hogy járműveiket az új követelmények szerint tudják gyártani.
(7)
A 2007/46/EK irányelv XII. melléklete A. részének 1. és 2. szakasza az EK-típusjóváhagyás céljaira megszabja a kis sorozatban gyártott járművek legnagyobb megengedhető darabszámát. A kis sorozatban gyártott járművek EK-típusjóváhagyásának az N1 kategóriájú járművekre való kiterjesztése során indokolt ez utóbbi kategóriába tartozó járművek darabszámát is megszabni. Tekintettel az EK-típusjóváhagyás céljára, azaz a belső piachoz való hozzáférés elősegítésére, a 2007/46/EK irányelv 23. cikke szerinti nemzeti típusjóváhagyásban részesíthető, N1 kategóriájú járművek darabszámát ugyancsak a szükséges minimumra kell korlátozni. Az említett járművek mennyiségét tehát szintén meg kell állapítani.
(8)
A 2007/46/EK irányelv IV. és XII. mellékletét ezért ennek megfelelően módosítani kell.
(9)
Az ebben a rendeletben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT A RENDELETET:
1. cikk
A 2007/46/EK irányelv IV. és XII. melléklete e rendelet melléklete szerint módosul.
2. cikk
A kis sorozatban gyártott járművekre 2012. november 1. előtt megadott EK-típusjóváhagyások érvényessége 2016. október 31-én lejár. Amennyiben az érintett típusjóváhagyásokat nem aktualizálták a 2007/46/EK irányelv IV. mellékletének 1. függelékében foglalt követelményeknek való megfelelés érdekében, a nemzeti hatóságok a 2007/46/EK irányelv 26. cikke (1) bekezdésének alkalmazásában nem tekintik többé érvényesnek a járművek EK-megfelelőségi nyilatkozatait.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A melléklet 1. pontjának b) alpontja az abban meghatározott időpontoktól alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 10-én.

Labels: 7
3
8